
      James Hall lagde telefonen og drog et dybt suk, mens han kastede et blik på sin aftalekalender. Ja, det var, som han havde husket det: Dagens trængsler var ikke overstået endnu. Langt fra. Den ene besværlige patient efter den anden.

      Han bevilgede sig selv et lille frikvarter og strakte sin lange muskuløse krop, lænede sig bagover i kontorstolen og svingede rundt, så han kunne se ud af vinduet. Udsigten var der ikke noget i vejen med, konstaterede han tilfreds. Byens silhuet af høje bygninger med grønne parkområder og bugtens blå udstrakte dyb bagved, som forsvandt ud i horisonten, gav ro i sindet. Oktober måned viste sig fra sin bedste side med stille vejr og eftermiddagssolen skråt ned over sceneriet.

      Hall nød den fredelige stemning et øjeblik, før han svingede stolen tilbage og tog et overblik over sin hyggelige konsultation. Ikke værst heller. Stort og lyst og alligevel tilpas intimt. Udover skrivebordet var rummet møbleret med småborde og en sofagruppe, med en moderne, polstret liggestol og en magelig stol ved siden af – lejet til patienten og et behageligt møbel for ham selv at sidde og lytte i. Det lyse gulv af brede træplanker havde små persiske tæpper, der markerede hver møbel-gruppe som en lille ø for sig, og kunsten på de lyse vægge var moderne, men ikke provokerende. Smukke gulv-til-loft gardiner i en venlig pastelfarve understregede roen, når lyset udefra faldt ind gennem gardinerne.

      Joh, konkluderede han med et lille grin, her kunne man faktisk have det fantastisk – havde det ikke været for de pokkers patienter.

      Hvorfor i himlens navn var det nu osse lige, han havde valgt en livsgerning som psykiater? Hvorfor ikke et mere stilfærdigt, mindre problematisk erhverv – som f.eks. blikkenslager eller et andet godt håndværk, et fag, hvor man kunne holde fri med god samvittighed efter endt dagsværk?

      Tjae…  Nogen skulle jo tage sig af de ar i sindet, ens medmennesker pådrog sig gennem livet. Og der var da selvfølgelig osse goder ved faget – en blikkenslagers dagløn var f.eks. nok væsentligt mindre end den, han selv kunne sætte ind på bankbogen hver dag. Men guld kunne nu osse købes for dyrt. Han rynkede brynene et øjeblik. Men så igen, det var en skøn følelse, når et behandlingsforløb lykkedes og et medmenneske, som var startet som nedbrudt vrag, vendte tilbage til et normalt liv med glæde i sindet. Joh, det var såmænd det hele værd.

      Og så var der jo altså osse de her andre tilfælde, som gjorde en læges liv surt. De patienter som vidste bedre end den speciallæge, de selv havde opsøgt, og som havde forlæst sig på internettet og mente, de vidste en del bedre end psykiateren. De konfronterede ham med ’Dr. Google’s viden og meninger om deres symptomer og mulige behandlingsformer. Det var de patienter, der gjorde hans professionelle liv besværligt og fordrede endeløse forklaringer, som de så ikke forstod alligevel.

      Som for at bekræfte den sidste tankerække brummede samtaleanlægget på skrivebordet, før sekretæren, Lola Taylors, venlige stemme lød: ”Så er Luke Walker her, dr. Hall”.

      Hall kom adræt på benene og skød de halvmørke tanker fra sig på vej hen til døren mellem konsultation og venteværelse. Da han åbnede døren havde han fundet tilbage i sin professionelle rolle. Med et varmt smil hilste han på sin næste patient.

      ”Kom indenfor, Luke”, sagde han venligt og trådte til side for den unge mand, der rejste sig fra en stol i venteværelset, og så langt fra at besvare lægens smil bevarede et lukket udtryk i ansigtet under det lyse strithår.

      ’Han kunne nu have været en rigtig flot ung mand, hvis han prøvede at tage sig lidt sammen’, tænkte James, mens han iagttog patienten på vej ind gennem døren til konsultationen. Velbygget, middelhøj, slank – men med bevægelser, der mindede lidt om en robot, og ansigtet ligesom stivnet i den forstenede maske, han som oftest bar til skue.

      James sukkede for sig selv. ’Nå, vi må jo igennem det’. Han var næsten sikker på, hvad dagens indgangsbøn ville være: Luke ville være gnaven over den medicin, han, James, havde ordineret. Luke ville have konsulteret ’Dr. Google’ flittigt og ville nu starte konsultationen med at konfrontere James med resultatet. Ja, ja. Tålmodighed…

      ”Nå, Luke”. James sank ned i kontorstolen overfor patienten, Luke havde straks, han kom ind, styret mod gæstestolen med stive skridt, før han nærmest lod sig falde ned i den. Nu sad han sammensunken og stirrede ned i skrivebordet.

      ”Hvordan synes du, det går?” James Hall lagde hovedet lidt på skrå, mens han iagttog sin patient og konstaterede, at han lignede en gammel mand trods sine kun 22 år.

      ”Rædselsfuldt”. Luke Walker stødte det ene ord frem.

      ”Kan du sige noget mere konkret om, hvad det er, der føles så rædselsfuldt?” James så undersøgende på sin patients nedbøjede fremtoning.

      ”Jah… jeg føler mig så træt hele tiden. Træt beskriver det ikke rigtigt. Jeg er så udmattet, at jeg ikke kan tænke. Jeg kan ikke se farver mere. Jeg er ikke mig mere”. Luke slog ud med den ene hånd i en slap, vag gestus.

      ”Føler du dig stadig meget nedtrykt?”

      ”Næh… det…. Jeg føler ingenting mere. Hverken nedtrykt eller noget andet. Ligeglad. Jeg kan ikke deltage i noget mere. Slet ingenting. Jeg kan bare sidde. Jeg har heller ingen lyst til sex mere. Overhovedet. Det er, som om jeg slet ikke er her mere. Jeg er bare en hul skal der ingenting kan opfatte mere. Og mine studier? Jeg er ude af stand til at læse noget som helst, opfatte noget.”

      ”Jaså”. James Hall lænede sig et øjeblik tilbage i kontorstolen. Hans albuer hvilede på stolens armlæn, og hagen hvilede på fingerspidserne, der var presset let sammen, så de dannede et telt.

      ”Nu husker du måske, Luke, at vi talte om virkningen af din medicin, før du startede på den. Jeg fortalte dig, at det varer nogen tid, før medicinen virker. Omkring seks uger. Og i den tid skal kroppen vænne sig til medicinen. Nu er det uhyre individuelt for hver patient, hvordan virkningen af medicinen opleves, og hvor mange eventuelle bivirkninger, man har. Men de ting, du nævner, er meget normale. De vil fortage sig, når kroppen så at sige er blevet venner med medicinen, og så vil du bare føle dig mere rolig. Hvis du så alligevel stadig har den følelse af træthed, du beskriver, ja, så kan vi supplere med en tablet, der vil give dig lidt mere energi. Men vi er nødt til at se tiden lidt an”. Hall sendte sin patient et beroligende blik.

      ”Nej!” Luke Walker hævede for første gang i samtalens løb hovedet og sendte lægen et blik, der nærmede sig trods.

      ”Øh… nej?” Halls ansigtsudtryk ændrede sig fra det beroligende til let forbløffet. ”Hvad mener du med ’nej’?”

      ”Jeg vil ikke have den medicin længere. Og jeg er faktisk stoppet. For en uge siden. Dengang jeg havde taget medicinen i otte uger og jeg bare fik det værre og værre. Så det er en uge siden, jeg holdt op. Og alligevel har jeg det stadig sådan her – som du kan se”. Luke bevægede sin stive krop let.

      ”Jamen Luke! Det er jo forfærdeligt! Du kan da ikke bare sådan stoppe med medicinen. Vi var jo enige om, at…”

      ”Du. Du var enig om”, indskød Walker.

      ”Nej men hør nu. Det siger da sig selv, at man ikke bare kan stoppe fra den ene dag til den anden. Det er medicin, vi taler om, for pokker. Det skal trappes langsomt ned, så kroppen kan følge med til forandringen, ligesom vi i starten trappede medicinen op. Du har givet din krop et chok ved at stoppe på én gang. Jeg må sige… jeg er rystet”. Hall havde grebet om skrivebordets kant med begge hænder. Han havde skudt kontorstolen lidt bagud, som om han rent fysisk ønskede at lægge afstand til patientens egenrådige handlemåde.

      ”Så er der jo ikke spor at sige til, at du har det så dårligt. Luke, kan du da ikke forstå det? Du har brug for medicinen. Du lider af en svær depression, du er selvmordstruet, du er…”

      ”Jeg har fået det værre, end da jeg startede. Jeg vil ikke have den medicin mere, og det er endegyldigt”. Luke forsøgte at fokusere et fast blik på lægen overfor sig.

      ”Hvor har du så gjort af resten af medicinen? Ja, for jeg kan jo regne ud, at der stadig må være en del tabletter tilbage?” Hall kastede et blik på patientens journal på computerskærmen.

      ”Dem har jeg… smidt ud”. Luke så et øjeblik ned i bordpladen foran sig. Hall fornemmede den svage tøven i svaret.

      ”Luke, du véd godt, at de piller absolut ikke må falde i andres hænder, ikke? Det kan være yderst farligt at tage medicin, der ikke er ordineret til én selv, til det enkelte, specifikke tilfælde. Så når du siger ’smidt ud’, hvad mener du så helt konkret?”

      Luke tøvede et øjeblik. ”Jeg har skyllet dem ud i toilettet. Alle sammen”.

      ”Jaså”. Hall sad med rynkede bryn et øjeblik. Han forsøgte at bekæmpe den irritation, der sydede i ham, og mindede sig selv om, at det jo altså var ham, der var den professionelle i dette forhold.

      Efter en længere pause tog han ordet igen. ”Nå, men hvis du ikke vil tage medicinen, så vil du ikke. Jeg synes, det er en skam, fordi jeg tror, medicinen på sigt ville kunne hjælpe dig. Men så må vi prøve andre veje. Samtaleterapi er én af mulighederne, selvom det traditionelt giver et meget længere behandlingsforløb end medicinen. Men jeg synes, vi skal prøve den vej. Hvad siger du til det?” James tilkastede sin patient et spørgende blik.

      ”Joeh”. Luke nikkede tøvende. ”Men hvordan eh…?”

      ”Ja, jeg plejer at foreslå, at vi starter med lidt meditation. Det er dét, briksen dér bruges til: Patienten ligger og slapper helt af, mens jeg sidder i stolen dér ved siden af. I starten, mens du lærer meditations-teknikken, er det mest mig, der taler til dig – hjælper dig til at slappe af, ikke? Hall så på sin patient for at konstatere, om han havde forstået fremgangsmåden. Luke nikkede træt.

      ”Okay så. Du tager så plads på briksen dér. Jeg kan love dig, man ligger fantastisk! ”James tillod sig et lille smil. ”Jeg bruger den faktisk selv indimellem, når jeg trænger til afslapning i løbet af arbejdsdagen. Men nu er det altså dig. Åh, for resten, en lille ting…”

      Hall vendte sig mod et lille diskret medicinskab på den modsatte væg. Han tog et medicinglas ud af skabet og rystede en tablet ud i hånden. Derefter forsynede han sig med et papbæger, fyldte det med koldt vand fra hanen ved vaskekummen og rakte det over til Luke, som sad på kanten af briksen.

      ”Du skal lige ha’ den her tablet. Jeg kan jo se, hvor oprevet du er, og den vil hjælpe dig til at slappe af, så du bedre kan tage imod instruktionerne. Og bare rolig, virkningen fortager sig i løbet af godt en times tid”.

      James’ instruktioner blev afbrudt af samtaleanlæggets brummen, efterfulgt af Lolas stemme: ”Dr. Hall?”

      ”Nej, ikke nu, Lola!” svarede James irriteret, lige så meget på sig selv over, at han havde glemt at afbryde anlægget. ”Og jeg vil ikke have nogen telefonsamtaler heller i den næste times tid”.

      ”Det er noteret”, lød sekretærens svar. James gik hen til skrivebordet og slukkede for anlægget.

      Han vendte sig mod Luke, som nu havde lagt sig på briksen. Bægeret med vand stod halvtømt på det lille runde bord mellem briksen og psykiaterens stol overfor.

      ”Fik du slugt pillen? Godt! Så kan vi så småt begynde”. James Hall lod sig synke ned i den behagelige lytte-stol og lod stilheden sænke sig et øjeblik.

      ”Du vil føle en behagelig døsighed i løbet af meget kort tid. Det er pillen, der får dig til at slappe af. Den vil bare forstærke din opmærksomhed overfor det, jeg fortæller dig. Senere vil du ikke mærke nogen virkning af den.” Et øjebliks pause.

      ”Nu vil jeg bede dig lukke øjnene og tage en dyb indånding…. Og én til. Mens du henleder din opmærksomhed fuldstændigt på dit åndedræt, bemærker du, hvordan dit bryst hæver sig ved hver indånding, og hvordan det synker sammen, når du ånder ud. Ind…. Ud…. Ind…. Ud.”  Hall’s stemme fik en let hypnotisk klang, mens han bragte sin patient ind i suggestionen…

      

      Luke Walker følte sig lettere fortumlet, som han gik på fortovet på en af City’s trafikerede forretningsstrøg. Der var noget, han skulle huske… åh ja, han skulle ringe til sin søster, Caroline. Det var vigtigt. Men… først måtte han finde et sted at sidde ned.

      Han passerede netop én af de talrige caféer og barer, kiggede et øjeblik let forvirret på det brede vindue, som bar navnet ”Den Gyldne Ørred” med en malet tegning af et eksemplar af denne fiskeart, som bar et glad smil til skue. Han stoppede op et øjeblik, før han begav sig mod indgangsdøren. Stående ved bardisken fik han stor lyst til at bestille en øl, men besindede sig og bestilte i stedet en sodavand. Med den medicin, hans krop for tiden stadig kæmpede med bivirkningerne af, måtte han hellere helt holde sig fra alkohol.

      Han sank sammen i stolen ved et bord og tog en slurk af glasset. Fandt mobiltelefonen frem og tastede   sin søsters nummer.

      ”Ja hej, Luke. Hvordan går det”, lød Carolines varme, let bekymrede stemme et øjeblik efter.

      ”Joh, det… Jeg… Altså, der var noget vigtigt, jeg ville fortælle dig. Men nu kan jeg ikke huske, hvad det var”. Luke daskede irriteret til servietten på bordet foran sig, mens han forsøgte at få sin hukommelse til at fungere. ”Må jeg komme forbi? Det kan være, jeg kommer i tanker om det i mellemtiden?”

      ”Selvfølgelig må du komme forbi, Luke, når som helst, det véd du da. Og jeg regner med, du bli’r og spiser, ikke? Kan du være her om en times tid, tror du?”

      Luke tænkte sig besværligt om et øjeblik. ”Jo tak, søster. Jeg sidder lige og får en sodavand og et hvil her på Café…. Øh, på en bar, og så skal jeg lige et vend hjem. Jo, jeg tror godt, jeg kan være hos jer om en times tid”.

      Hans søster bekræftede aftalen og samtalen sluttede. Luke tog en slurk mere af sit glas, mens han forsøgte at samle tankerne. Der var noget, han skulle huske. Hvad pokker var det nu? Han kunne huske, han havde følt, det var meget vigtigt. Det var noget med…

      Lukes tankerække blev afbrudt af cafédøren, der gik op, og en ung mand på hans egen alder kom ind. ’Jamen det var jo… øh… ja, ham kendte han da. Han havde truffet ham i forbindelse med... hvad var det nu, han hed?”

      Den nyankomne så sig om i lokalet et øjeblik, løftede hånden og sagde: ”Hej Luke”, før han slentrede op til bardisken og afgav en bestilling. Med glasset i hånden kom han derefter hen mod Lukes bord, hævede spørgende øjenbrynene og trak en stol ud, da Luke kvitterede med en indbydende gestus med hånden.

      Den unge fyr sank sammen i stolen overfor Luke og satte glasset fra sig på bordet. Whisky, konstaterede Luke. Ja, hvem der bare…

      ”Hej, du gamle. Hvordan går det så?”

      ”Joh, tak. Du eh – jeg er ked af at sige det – jeg ved godt, vi kender hinanden, men jeg kan ikke huske hvorfra, og jeg kan heller ikke huske dit navn?”

      Den unge mand overfor ham grinede. Han var afslappet påklædt i en let, grøn vindjakke og en blå T-shirt indenunder. Hans brune hår faldt i lokker ned i panden og blev strøget væk med en utålmodig håndbevægelse. De blå øjne havde et let mistrøstigt udtryk, og under det ene strakte et ar sig op mod næseroden.

      Han fokuserede blikket på Luke: ”Så alt er ved det gamle, hva’? Jeg hedder Tony, og vi traf hinanden oppe hos ham dér hjernevrideren for en fjorten dages tid siden. Vi sad ved siden af hinanden i venteværelset og udvekslede lidelses-historier”.

      ’Tony’ løftede sit glas og gjorde en skålende bevægelse over mod Luke, før han satte glasset til munden og tog en forsvarlig slurk af sin whisky.

      ”Åh, ja, nu dæmrer det”. Luke smilede henover bordet, mens han løftede sig eget glas og gengældte skål-bevægelsen, før han tog en slurk mere.

      ”Og hvordan går det så med dig? Jeg synes, jeg kan huske, du havde de samme symptomer som mig, du véd, sådan med dårlig hukommelse og den slags?”

      ”Åh ja. Og ingen følelser overhovedet. Men det går bedre nu. Jeg har fået en ny medicin, så jeg ikke føler mig så træt mere. Jeg vil ikke sige, jeg har det fantastisk, men alligevel meget bedre end før. Ikke så robotagtig mere, hukommelsen er blevet OK igen, men… til gengæld synes føler jeg mig så rastløs. Men han siger,” her gjorde Tony en bevægelse, som skulle vise op og længere henne ad gaden, ”at det er normalt i en overgangsperiode. Det håber jeg så, er rigtigt. Hvordan med dig?”

      ”Åh, jeg kommer lige deroppe fra, og jeg fortalte ham, som det var, at jeg har droppet medicinen. Så nu prøver vi med noget terapi og meditation i stedet. Vi er faktisk lige startet i dag”.

      Luke fik et øjeblik et grundende, indadvendt udtryk, før han rystede på hovedet og forsøgte at kvitte en uvelkommen følelse, som han ikke kunne placere.

      ”Ja, ja. Jeg håber, du vil få det bedre”. Tony flyttede sig på stolen, flyttede på glasset, flyttede sig på stolen igen.

      ”Du, det er ikke til at holde ud bare at sidde stille her. Er du med på et spil dart?” Han gjorde en bevægelse bagud mod en dartskive og en beholder med tilhørende pile.

      ”Bedst af tre gi’r den næste omgang!” Tony havde allerede rejst sig fra stolen.

      ”Joh, men… det kan ikke blive så længe. Jeg har en aftale”, svarede Luke, mens han tøvende rejste sig og fulgte Tony ned til dartspillet. ”To spil, ikke?” Han så spørgende på Tony, der rynkede brynene et øjeblik, som om han blev lidt irriteret. ”Okay”, svarede han så kortfattet og tilføjede: ”Jeg starter”.

      

      ”Du snyder fandengaleme!” Tony stirrede ophidset på Luke med øjne, der gnistrede af vrede. Han stod med en dartpil i hånden, som rystede af raseri.

      Gennem begge spil, som nu nærmede sig slutningen, havde Tonys kast været helt hen i vejret. Indimellem ramte han end ikke dartskiven. Lukes præstation havde såmænd ikke været noget at råbe hurra for, men han ramte da inde i skiven hver gang.

      ”Sss…snyder ?? Hvordan i alverden skulle jeg bære mig ad med det? Det er sgu da dig, der ikke kan ramme en ladeport mand! Hør, jeg gider simpelthen ikke det her mere!” Luke lagde sine pile på plads i beholderen. I det samme hævede Tony armen og førte den bagover, før han med et kraftigt kast slyngede sin pil mod Luke. Og denne gang ramte han plet: Pilen ramte Luke under øjet på højre kind, hvor den dirrende satte sig fast.

      Luke udstødte et brøl af smerte og trak hurtigt dartpilen ud af kinden. En tynd blodstråle stod fra såret ret ud i rummet. Bartenderen kom farende, tog et hurtigt overblik og sagde til Luke: ”Sæt dig ned. Jeg skal hjælpe dig om et øjeblik. Pres fingeren mod såret, så stopper blodet. Øjeblik”. Han vendte sig mod Tony, der stadig stod dirrende af ophidselse, og sagde: ”Og dig – ud med dig – NU! Hvis du vil undgå at jeg ringer efter politiet. Og du skal ikke vise dig her igen!”

      Han tog Tony ved armen og trak ham hen mod døren, som han åbnede. Derefter fik Tony et kraftigt skub, der sendte ham et pænt stykke ud på fortovet.

      Tony vendte sig mod caféen og skreg rasende: ”I kan vente jer! Det her er ikke det sidste, I har hørt om den sag!”

      Bartenderen vendte tilbage til Luke og fik ham ned at sidde. Han hentede en førstehjælpskasse og tog en lille flaske med desinficerende væske frem, fandt et stykke ren gaze, som han vædede med væsken og duppede såret med gazen. Det var lykkedes Luke at standse blodstrålen ved at presse fingeren mod såret, så kun en enkelt dråbe blod farvede den hvide gaze.

      ”Det ser heldigvis ikke så slemt ud, men det svider sikkert modbydeligt”, konstaterede bartenderen medfølende. ”Jeg lægger lige et plaster over såret, og så tror jeg, det er okay. Gør det meget ondt? Vil du ha’ noget smertestillende?”

      Luke rystede på hovedet. ”Ingen piller, ellers tak”. Han tog sig forsigtigt til kinden.

      ”Jeg tror ikke, der kommer ar”, mente bartenderen. ”Men du skal holde meget omhyggeligt øje med det. Hvis der kommer betændelse, må du straks søge læge eller skadestue. Det er jo ikke så langt fra øjet, og vi skulle nødigt risikere værre ulykker”. Han smilede opmuntrende, og Luke takkede for hjælpen.

      

      Efter at have forladt caféen overvejede Luke et øjeblik, om han skulle vente på en bus. Han følte sig meget træt, og optrinnet på caféen havde ikke gjort det bedre. Sikke en idiot. Han skuttede sig og bestemte sig til at spadsere hjem. Det var trods alt ikke så langt, og han ville have godt af at røre sig, bevæge sin krop. Han ville bare lige være hjemme længe nok til at pakke sit vasketøj og tage det med ud til Caroline. Han smilede et øjeblik, mærkede en lille glæde igennem følelsesløsheden ved tanken om storesøsteren. Godt at hun ikke boede så langt væk. Han kunne hoppe på en bus og være derude i forstæderne i løbet af et kvarters tid. Det var sgu så sødt af hende at have lavet den aftale med vasketøjet. Selv havde han ingen vaskemaskine i sin lejlighed, og han kunne simpelthen ikke overskue at tage tøjet med på vaskeri.

      ’Lejlighed’.  Det var sgu næsten for fin en betegnelse for det hul, han boede i, og som kun skulle have været rent midlertidigt. Men så var han blevet syg og fik ingen mulighed for at flytte. Hans lejlighed bestod af et enkelt værelse med tekøkken og et lillebitte rum med toilet og håndbruser. Det lå i en gammel del af byen, som var ved at blive renoveret, men foreløbig var resultatet bare nedrevne bygninger omkring den, hvor han selv boede. Så havde der været strejke blandt bygningsarbejderne, og senere var det, som om man nærmest havde glemt det igangværende arbejde. Nu lignede det hele en forfalden, glemt byggeplads med murbrokker rundt omkring. Caroline havde talt om at han burde klage til kommunen, men han orkede simpelthen ikke.

      Han konstaterede, at solskinnet og den blå luft langsomt var ved at afløses af et begyndende tusmørke, og han forsøgte at sætte farten lidt op.

      Med tusmørkets tiltagen mærkede Luke en uro, der langsomt blev stærkere, som han nærmede sig sit hjem. En isnen op og ned ad ryggen, et indre råb om fare. Han forsøgte at ryste det af sig, kunne ikke finde nogen konkret årsag.

      ’Det er den skide medicin, der stadigvæk huserer i min hjerne’, afgjorde han træt, mens fornemmelsen tiltog.

      Trods sine egne argumenter om, at frygten udelukkende var en konsekvens af bivirkninger, følte han gennem sin træthed en voldsom lettelse, da han omsider nåede byggepladsen omkring sit hjem. Han småløb i forsøget på hurtigst muligt at nå den enlige bygning, der stod så underligt forladt tilbage midt i ruinerne, men som stadig var det eneste sted, han kunne betegne som ’hjem’ med den relative sikkerhed, en lukket dør mellem ham selv og omverdenen kunne give. Han krydsede hastigt ind og ud mellem de dynger af murbrokker og andet bygningsaffald, der flød omkring på hans vej. Pludselig følte han, at noget skærpede hans sanser: Han var sikker på at have hørt løbende trin bag sig. Da han satte farten op, var der ingen tvivl: Personen bag ham øgede osse sit tempo og nærmede sig hastigt.

      I sidste øjeblik stoppede Luke brat sit løb og vendte sig for at konfrontere sin forfølger.

      ”Hvad har du gang i?”, nåede han at spørge, halvt vendt mod sin forfølger, før han spærrede øjnene op i forbløffelse, da han genkendte personen. Til sin rædsel så han manden hæve den ene arm. I hånden holdt han en mursten, som han i næste øjeblik knaldede mod siden af Lukes hoved.

      Det sidste, Luke sansede, før mørket kom, var smerten og det ene ord, han ikke formåede at give lyd: ”Hvorfor?”

      Overfaldsmanden kastede et blik ned på den faldne skikkelse, der lå så ynkeligt sammenbøjet på den revnede cement foran ham med blodet fossende ud fra såret i hovedet. Han besluttede at fuldende værket, så han kunne være helt sikker på resultatet. Han havde netop bøjet sig fremover for at give sit offer nogle slag mere – da han pludselig hørte lyden af en bil, som kørte ind på området og standsede.

      Panisk så han sig omkring: Ingen sikker mulighed for flugt ud af ruinen, hvis den nyankomne kom denne vej.

      Hurtigt kylede han drabsvåbnet fra sig, før han løb hen mod den nærmeste dynge bygningsaffald og krøb sammen bag den.

      Caroline Larson kastede et bekymret blik på uret i køkkenet mens hun slukkede for ovnen. Nu var der gået halvanden time, siden hun havde talt med Luke, og han var stadig ikke dukket op. Han havde lydt endnu mere åndsfraværende end sædvanligt, han svarede ikke sin telefon, og hun kunne overhovedet ikke lide det.

      Der lød råb og glade stemmer inde fra stuen, hvor hendes to døtre, Mia på seks og Stephanie på fire, legede gemmeleg.

      I det samme hørte hun en nøgle i hoveddøren, og hun sukkede lettet da hendes mand, Will, muntert råbte ind mod køkkenet: ”Så er jeg hjemme, skat. Uhm, det dufter godt”.

      Caroline skyndte sig ud til ham og forklarede ham om sin uro.

      ”Kigger du efter ungerne, mens jeg lige kører over og henter ham?” spurgte hun efter at have givet ham et velkomstkys.

      ”Selvfølgelig. Ikke noget problem. Men skynd jer lidt hjem, ikke? Jeg er ved at dø af sult, og den duft fra køkkenet gør det kun værre”, grinede han og gav sin kone et ekstra klem.

      ”Faaaa-aar”, lød et tostemmigt råb fra stuen, og de to døtre kom stormende ud i entréen og kastede sig ind til deres far, som havde sat sig på hug med udbredte arme.

      ”Såså, tøser, nu ikke vælte jeres gamle far”, grinede han kærligt, mens han slog armene om dem.

      Caroline iagttog med et smil sceneriet et øjeblik, før hun greb jakke og bilnøgler og ilede ud til bilen.

      Som hun bevægede sig ad vejene ind mod byen konstaterede hun, at tusmørket var blevet dybere. Hun følte en stærk uro og prøvede at argumentere med sig selv. Luke blev jo så let åndsfraværende. Han havde sikkert glemt tiden og var blevet forsinket uden at lægge mærke til det. Måske var han allerede på vej, sad i bussen og var måske nået frem, før hun selv kom hjem.

      Til trods for alle de saglige argumenter tiltog hendes uro i stedet for at forsvinde. Det var, som om en indre stemme skyndede på hende, kaldte på hende, gav hende en fornemmelse af hastværk og nært forestående katastrofe.

      Caroline satte farten op og ignorerede til en vis grad fartbegrænsningen. Hun stirrede koncentreret ud gennem vindspejlet, ud i det tiltagende tusmørke. Nåede bygrænsen og fortsatte ind gennem City hen mod det område, hvor hendes lillebror boede. Uf, sådan et skummelt sted. Hun havde flere gange tilbudt, at han kunne flytte ind hos hende og Will og pigerne, om ikke andet så bare for en overgang. Men Luke havde meget bestemt afslået.

      Nå, nu nærmede hun sig. Endelig. Hun svingede til højre ind ad den tilkørselsvej, som engang for længe siden havde været et næsten stateligt indgangsparti til et mindre boligområde. Nu var der mildt sagt intet stateligt over det længere. Tværtimod – det lignede den ruin, det reelt var blevet til. Murbrokker og bunker med affald overalt, hvorfra kasserede stålwirer og brædder af ubestemmelig herkomst stak op her og der.

      Hun kørte ind til siden og parkerede. Her holdt hun i hvert fald ikke i vejen for nogen. Den eneste beboelse, der var tilbage på området, var den ene, smalle bygning, der rummede de sidste få boliger, og som ensomt stak op midt i ruinen som en tilbagebleven, halvdårlig tand i en forsømt tandrække.

      Hurtigt sprang hun ud af bilen og låste. Derefter hastede hun videre ind ad den forhenværende indkørsel og frem mod den enlige blok. Hun passede på at se sig for, så ned det meste af tiden for at tage sig i agt for de mange muligheder for at snuble og falde, som hele ruinen udgjorde. Derfor var det først i sidste øjeblik, hun fik øje på en bunke, der skilte sig ud fra resten af roderiet. Det var… et menneske, som lå dér.

      Hurtigt tilbagelagde hun det sidste lille stykke hen til den liggende person.

      ”NEJ. ÅH NEJ!” Hun skreg i chok.

      Hun knælede ned ved siden af – åh Gud, det var Luke. Hendes lillebror. Hans øjne var lukkede og han var kridhvid i ansigtet bortset fra plamager af blod ned over siden af hovedet, der vendte væk fra hende.

      ”Luke!” Hun ruskede i ham. Ingen livstegn. ”Åh, Luke, kom nu, det er mig, Caroline”, hulkede hun, og fik i det samme øje på det store sår i hans baghoved. Hun så sig vildt omkring og fik øje på en mursten et stykke væk. Indsmurt i blod.

      ”Åh nej, åh nej”. Caroline fik famlet sin mobiltelefon frem fra jakkelommen, og med rystende hænder tastede hun alarm.

      Endnu inden forbindelsen var gået igennem, hørte hun støj bag den bunke af murbrokker og byggeaffald, der var lige bag hende. Hun så sig omkring, vild af angst, men fik kun et enkelt glimt af en skikkelse, der rejste sig bag den store bunke, vendte sig væk og løb. Et par sekunder senere fortabte lyden af de løbende trin sig, og alarmcentralen svarede…

      Emma stak greben i jorden og rettede sig op. Hun strakte sig og løftede armene op over hovedet mens hun vendte ansigtet op mod solen, dels for at få rettet lemmerne ordentligt ud, men også for at nyde det vidunderlige oktober-vejr, som viste sig fra sin bedste side med sol, blå himmel og høje temperaturer.

      Vinden var bare en behagelig brise, der forhindrede én i at føle sig helt gennemstegt i det varme vejr. Livet var bare – fuldstændig vidunderligt, tænkte hun tilfreds mens hun lod armene falde ned og kastede et blik ud over sin lille køkkenhave, der stod velordnet og omkranset af frugttræer og buske.

      Hun var netop færdig med at grave de grøntsager op, som hun havde tænkt sig at servere for Dwayne i aften som tilbehør til en mør lammesteg: Gulerødder og rosenkål med bare et opkog i letsaltet vand – og dertil naturligvis hjemmelavet sauce, hvor fløden var bare én af ingredienserne.

      Hun smilede tilfreds. Lammestegen med hvidløg og smør var i ovnen og stod på så tilpas lave varmegrader, at det ville sikre en virkelig saftig steg. Dertil en let salat med bladselleri fra egen have, de hjemmedyrkede, ny opgravede kartofler, og lidt tranebær. Og som prikken over i’et, vandmelon fra egen køkkenhave som dessert.

      Hvis det ikke kunne leve op til det gamle ord om, at vejen til mandens hjerte går gennem hans mave, så var der ingenting, der kunne, tænkte hun selvtilfreds.

      Tanken fik et smil til at bryde frem. For nu var det jo faktisk ikke sådan, at hun overhovedet behøvede at finde vej til hans hjerte. Det var allerede sket for længst. Nåh ja, for omkring to måneder siden. Og det var mildt sagt ikke sket ved, at hun havde brilleret i hverken madlavningskunst eller noget andet, man – i hvert fald før i tiden – forbandt med kvindelige dyder. Tværtimod havde hun skældt ud og været koldt sarkastisk de første gange, de havde mødtes. Selvom hun faktisk allerede fra starten havde følt sig stærkt tiltrukket af den høje mørke kriminalassistent med de utroligt blå, gennemtrængende øjne.

      Nå ja, han havde jo altså også selv været ude om det – i hvert fald i starten, da han nedgjorde hende ved at kalde hende ’en slags spåkone’. Det var, da hun havde oplyst, at hun var astrolog.

      Emma smilede hen for sig. Men lige den sag, tillige med en række andre, var blevet sat godt og grundigt på plads. Faktisk så grundigt, at Dwayne i al stilfærdighed selv havde meldt sig til et begynderkursus i astrologi. En omstændighed, som havde fået hans nære ven og kollega, Hank, til at drille ham nådesløst i overværelse af hele kriminalafdelingen.

      Dwayne havde lige siden haft planer om en grusom hævn over kollegaen – en plan, der involverede Emmas nære veninde, Abby. Det var ikke rigtig blevet til noget endnu, fordi de to kriminalfolk havde haft meget at se til i den forløbne tid. Men det skulle nok komme, havde Dwayne svoret.

      Emma klukkede lidt for sig selv, mens hun for sit indre blik så veninden, Abigail Williams, for sig. Høj og slank med et ansigt, der frembar et altid ivrigt og interesseret udtryk, et stort lyst hår, som hun ofte – og som regel forgæves – forsøgte at tøjre på toppen af hovedet med forskellige spænder. Abby var juridisk konsulent for nogle af de store virksomheder inde i City, skarp som en ragekniv og med en tunge, der svarede til intelligensen – og som født i Tvillingernes tegn så stærkt kommunikerende, at det kunne være svært for folk, der ikke kendte hende, at følge med.

      Dwayne havde mødt Abby første gang i forbindelse med opklaringsarbejdet af to drab - og et drabsforsøg på Emma selv. Ved den lejlighed havde Abby trukket ham godt og grundigt gennem vridemaskinen med sin sarkastiske og hurtige intelligens, og Dwayne, som ikke selv var ligefrem stortalende, havde følt, at tæppet blev trukket fuldstændigt væk under fødderne på ham.

      Emma tørrede sveden af panden med bagsiden af hånden, da hendes telefon ringede og afbrød hendes tankerække.

      ”Ja – Emma Johnson”, svarede hun.

      En hivende vejrtrækning fra den anden ende af forbindelsen, afbrudt af hulk.

      ”Det er Emma Johnson. Er der noget galt? Kan jeg hjælpe?”, spurgte Emma, let foruroliget.

      Personen i den anden ende af forbindelsen forsøgte tydeligt at få styr på sig selv. ”Er det… er det hos Stjernehimmel-bureauet?” fremstammede en forgrædt kvindestemme.

      ”Ja – du taler med astrolog Emma Johnson. Du er rigtig ked af det, kan jeg høre. Er der noget jeg kan hjælpe dig med?” Emmas stemme var medfølende. Det var ikke første gang, hun blev kontaktet af et menneske med en akut livskrise, hvor det hele bare var vokset personen over hovedet, og hvor henvendelsen til hende som astrolog antog karakter af et skrig om hjælp.

      ”Det er… min søn. Kan jeg komme og tale med dig hurtigst muligt?” Stemmen i telefonen var bedende, stammende, og afbrudt af undertrykt hulken.

      ”Joh, det…”, Emma tøvede et øjeblik. ”Altså det er helt umuligt i dag. Men har du mulighed for at komme i morgen?”

      ”Åh, jeg… ja, hvis det ikke kan blive før, så må jeg…”. Svaret blev fremsat i en ynkelig, desperat tone. Det var tydeligt at kvinden hellere havde set en omgående astrologisk konsultation, og Emma følte et stik af dårlig samvittighed. Men middagsaftalen med Dwayne var blevet udskudt over flere omgange, og nu skulle det altså være.

      ”Må jeg spørge, hvad problemet er? Så kan jeg forberede mig lidt, og hvis du så måske kunne komme ved ni-tiden i morgen, så sætter vi nogle timer af til at se på problemerne sammen?” Emma forsøgte at lyde opmuntrende.

      Kvinden i den anden ende trak vejret hivende, før hun startede på sin historie. ”Mit navn er Linda Baker”, begyndte hun.

      

      Emma var stærkt eftertænksom, da hun afbrød forbindelsen efter samtalen. Det var en rigtig grim historie, Linda Baker havde haft at fortælle, og det var fuldt forståeligt, at hun var ude af sig selv.

      Hun bøjede sig og lagde kartofler og grøntsager i kurven, hun havde taget med ud, og idet hun tog den over armen og rettede sig op, kastede hun et søgende blik ud over landskabet omkring huset og over mod skovbrynet tæt på ejendommen. Det var et stykke tid siden, hun havde set noget til sin lille kat.

      ”Stella!”, kaldte hun over mod skovbrynet. ”Skal du med ind?”

      Stella havde den lille ejendommelighed, at hun ikke brød sig om at benytte kattelemmen. Det skete kun i yderste nødstilfælde, fordi hun fandt det mere rimeligt at blive lukket ind og ud af døren. Derfor blev hun let fornærmet, hvis hun mødte en lukket dør. En anden ejendommelighed hos katten var den omstændighed, at hun kun meget sjældent gav lyd fra sig. I stedet kommunikerede hun med den lange hale, som meget tydeligt gav udtryk for de skiftende sindsstemninger, spørgsmål og krav, en lille kat nu kunne have.

      Jaja, så var Stella måske nok ret forkælet, indrømmede Emma for sig selv. Men dels havde Emma selv opflasket Stella, fra hun var en lille moderløs killing, så at der var blevet knyttet et meget stærkt bånd af forståelse mellem menneske og kat. Og dels havde Stella på så mange andre måder gjort sig rigeligt fortjent til forkælelsen. Udover at være en fremragende jæger, havde Stella helt bogstaveligt reddet Emmas liv, da en dobbelt drabsmand havde overfaldet hende. Gerningsmanden havde ved den lejlighed mistet det ene øje.

      Emma kaldte igen på Stella, der som svar kom farende som en lille sort pil ovre fra skovbrynet. Hun løb mod sin ejer i lange, elegante spring, og ligheden med en meget lille panter var slående.

      Emma smilede ned til sin lille bofælle da Stella nåede frem, sagtnede farten og gik forbi sin ejer og hen mod bjælkehuset med stor værdighed.

      ”Ja, vi må se at komme ind og komme i gang. Dwayne kan være her i løbet af en times tid, og til den tid skulle vi gerne have maden færdig”, meddelte Emma.

      Stella sad allerede på øverste trappetrin foran døren og svingede utålmodigt med halen: ’Jaja, men så skynd dig da lidt’, udtrykte hendes kropssprog.

      Emma åbnede døren, så Stella kunne komme ind til sin madskål. Før hun selv fulgte efter, vendte hun sig og så ud over sine besiddelser. En bølge af tilfredshed gled gennem hende, mens hun betragtede det store, øde skovområde, der omgav det lille bjælkehus, hun for nogle år siden havde købt for sin opsparing. Ja, så var det måske lidt øde, men dog kun en times rask bilkørsel fra City, hvor de fleste af hendes venner – inklusive Dwayne, smilede hun for sig selv – boede. Kun ca. ti minutters kørsel fra den nærmeste mindre by, Springfield, hvor der var udmærkede indkøbsmuligheder. Og hun befandt sig godt herude i det skønne, ensomt beliggende landskab. Roen og skønheden var blevet et livsvilkår for hende, og hun havde absolut ingen lyst til at bytte med en lejlighed i den store by med dens stadige larm og travlhed. Trods de uhyggelige begivenheder, der havde fundet sted et par måneder før, og hvor hun nær var blevet dræbt, holdt Emma fast i sin bopæl i den rolige natur. Hun havde ikke et øjeblik fortrudt sit køb af bjælkehuset.

      Med et sidste blik over rydningen foran huset og ud mod det kuperede terræn, omkranset af skoven, sukkede hun tilfreds og fulgte efter Stella ind i huset.

      Den lille kat stod i køkkenet foran sin tomme madskål og svingede utålmodigt med halen, mens hun kastede et let utilfreds blik over skulderen mod sin ejer.

      ”Ja, men lad mig dog nu lige komme af med det her først”, grinede Emma og satte kurven med grøntsager på køkkenbordet, før hun fyldte Stellas madskål.

      Hun kastede et blik ind i stuen, der lå i åbent plan i forhold til køkkenet. Bordet var smukt dækket med dug og matchende servietter, to stearinlys i stager og en buket vilde blomster. Alt var sådan set klart. Hun ville lige tage et hurtigt bad og klæde om, tænkte hun og smuttede ud på badeværelset, hvor et blik i spejlet bekræftede hende i, at det var en rigtig god idé: Hendes jordede hænder havde lavet brede, sorte strimer i hele ansigtet.

      

      Emma havde netop taget stegen ud af ovnen, da hun hørte Dwaynes bil komme ned ad grusvejen, der gennem skoven førte ned til bjælkehuset.

      Hun satte bradepanden fra sig ovenpå komfuret og tog et par hastige skridt ind i spisestuen. Her kastede hun et blik i det antikke spejl på væggen. Joh, det kunne vist godt gå an. Hun smilede forventningsfuldt til sit spejlbillede, hvor det stadigt fugtige, lysebrune hår indrammede ansigtet med de grå øjne. Puffede lidt op i håret for at få det til at fylde og konstaterede med tilfredshed, at den lyst grønne kjole sad som den skulle og fremhævede hendes skikkelse. Slank, men måske nok til den lidt buttede side. Men hva’ Dwayne syntes, hendes udseende var perfekt.

      Hun sendte sit spejlbillede et sidste, let ironisk blik, før hun skyndte sig ud mod døren, da hun hørte Dwayne parkere udenfor.

      Stående øverst på trappetrinnet så hun ham stige ud af bilen. Han strakte velbehageligt de lange arme op over hovedet, før han vendte sig og smilede til hende.

      ”Hej”, udbrød han sagte, mens han lod blikket løbe ned over hendes skikkelse, før det vendte tilbage og så hende i øjnene hen over bilens tag.

      ”Selv hej”, smilede Emma tilbage, mens hun betragtede den høje skikkelse, der på så kort tid var blevet så velkendt for hende, som havde de kendt hinanden altid. Det mørke hår og bryn og de blå, blå øjne i det markerede ansigt indgød hende en fuldstændig ro – sammen med en vis hjertebanken.

      Hendes smil blev bredere. Nå ja, nu havde de jo osse kun kendt hinanden et par måneder, selvom det føltes som meget længere, fordi fortroligheden mellem dem meget hurtigt var blevet noget helt selvfølgeligt.

      Hun tog et par hurtige skridt ned ad trappen, samtidig med at Dwayne hastigt tilbagelagde afstanden rundt om bilen, og et øjeblik efter var hun i hans arme.

      ”Åh, hvor har jeg dog savnet dig”, mumlede hun med ansigtet begravet ind mod hans skulder, hvor hun snusede kraftigt ind for at indtage hele hans duft i én indånding.

      ”Og jeg har savnet dig. Du kan ikke forestille dig, hvilken lettelse det er at komme herud i den friske luft og i stilheden efter byens larm og støv. For slet ikke at tale om, hvor dejligt det er at holde om dig igen”.

      Dwayne bøjede hovedet og begravede næsen i hendes fugtige hår, mens han snusede kraftigt ind.

      ”Mmmmm! Nyvasket astrolog! Hvor meget bedre kan det næsten blive?”

      Emma havde lagt armene om halsen på Dwayne, en manøvre, der krævede, at hun løftede sig let op på tæer for at kunne nå hans læber med et velkomstkys. Manøvren krævede en smule udstrækning, for at hendes 165 cm kunne nå op til hans højde på 190. Han havde lagt armene fast rundt om hendes liv og knugede hende ind til sig.

      ”Tjae – hvor meget bedre? Hvad siger du til helstegt lammekølle med hjemmedyrket salat og nyopgravede kartofler? Og, bli’r du her og overnatter, eller er du nødt til at køre hjem i aften? Jeg har nemlig taget en flaske vin frem, der kalder på at blive delt til maden”. Hun sendte ham et forventningsfuldt smil.

      ”Jeg bli’r da – såfremt du og Stella inviterer?”, grinede han ned til hende.

      ”Jamen det gør vi skam”, smilede Emma og tilføjede, mens hun vendte sig halvt rundt, ”ikke, Stella?”

      Katten sad øverst på trappetrinnet med, hvad der kun kunne betegnes som et velvilligt smil om munden. Hun strakte sig og gabte, så de lange sorte knurhår bøjede sig komisk frem, før hun værdigt skridtede ned ad de to trin og dovent og panteragtigt bevægede sig hen mod Dwayne for at gnide sig kælent op ad hans cowboybukser.

      ”Jamen i lige måde, du alle kattes dronning”, grinede Dwayne belevent idet han bøjede sig ned, samlede Stella op i sine arme og nussede hendes pels med sit ansigt. Stella svarede på kærtegnet ved at støde sit hoved mod hans med en veltilfreds spinden.

      ”Ja, men det afgør vist sagen”, mente Emma med et kærligt smil. ”Jeg tror ikke, du kunne have håbet på en mere indtrængende indbydelse til at blive, end den, du lige har modtaget – fra hele to damer”.

      ”Og hvilke to damer”, smilede Dwayne varmt, idet han bøjede sig og satte Stella ned igen.

      ”Oh, hvilken herlig duft”, tilføjede han da han rettede sig op og snusede mod den åbne dør. ”Sagde du lammekølle? I guder, hvor heldig har én enkelt mand i grunden lov til at være?” Han tog trappen i ét spring og stod allerede i køkkenet, da Emma kom ind.

      ”Jeg var slet ikke klar over, hvor sulten, jeg faktisk er”, sagde han med et begejstret blik ud over de forskellige retter på køkkenbordet.

      ”Ja, men det hele er sådan set færdigt. Hvis du lige vil åbne en flaske vin og vende salaten, mens jeg skærer stegen ud”, foreslog Emma idet hun hastigt iførte sig et forklæde og greb en forskærerkniv.

      ”Det skal være min mindste kunst.” Dwayne og tog et skridt frem, hvorved han nær var faldet over Stella, som havde sat sig på gulvet lige foran ham, mens hun svingede kraftigt med den lange hale og sendte ham et indtrængende blik.

      ”Hvad, øh…? Nåh. Ja selvfølgelig, Deres Nåde. Det må De virkelig undskylde. Hvordan kunne jeg sådan gå hen og glemme det vigtigste, selve ouverturen til denne skønne aften?”

      Han vendte sig smågrinende mod køleskabet, åbnede det og fandt dåsen med Stellas yndlingsfoder frem. Katten sad allerede parat ved den på ny tomme madskål og svingede så indtrængende med halen, at den fejede gulvet i kraftige strøg. Da Dwayne havde skovlet en solid portion ned i madskålen, kastede Stella sig tilfreds over måltidet, mens hun spandt en venlig tak.

      ”Derfor ikke. Naturligvis”, kvitterede Dwayne kærligt, før han satte kattemaden tilbage i køleskabet og vendte sig mod skålen med salat. ”Og den her skulle bare rodes lidt rundt i?” Han sendte et spørgende blik mod Emma.

      ”Ja, kald det, hvad du vil, bare den bli’r vendt i dressingen”, grinede hun tilbage til ham. ”Og hvis du så lige gider åbne vinen og tænde stearinlysene på bordet. Maden er færdig!”

      

      ”Ååååhh”. Dwayne lænede sig tilbage i stolen og klappede sig forsigtigt på maven. ”Det var et virkelig pragtfuldt måltid. Og nu kan jeg simpelthen ikke stoppe en bid mere ned!”

      Emma smilede glad til ham henover bordet. ”Ja, det var ikke så ringe endda. Gider du lige skænke mig et glas vin mere?” Hun rakte sit glas frem mod ham, og han skænkede af den mørke, røde vin.

      ”Altså, jeg er ikke så meget gourmet at jeg er helt klar over, om det er den rigtige vin, jeg har valgt. Man siger vist, at lyst kød kræver hvidvin, og mørkt kød kræver rødvin, er det ikke sådan?” Hun så spørgende over på Dwayne. ”Hvordan vil du betegne lammekød?”

      ”Helt ærligt så er jeg altså ikke så godt inde i den finere madkultur”, indrømmede han med et skævt smil. ” Jeg kan konstatere, at den her vin smager skønt, og jeg har absolut ikke noget at udsætte på sammensætningen og smagen i forhold til den guderet, du har serveret. Det er meget sjældent, jeg får så godt et måltid mad, og især sjældent hjemmelavet. Det er sket, at Hank har inviteret mig over til et måltid, men helt ærligt, han er ved gud ingen ørn i et køkken!” Dwayne skuttede sig et øjeblik ved tanken om vennen og kollegaens kulinariske frembringelser. ”Så det ender gerne med, at vi tager noget hurtigt fra en grillbar eller bestiller noget ’take away’. Og det er jo udmærket – men det mangler altså i udpræget grad det her kærlige touch fra én, der véd, hvordan mad skal tilberedes”. Han sendte et varmt smil over bordet.

      ”Hvordan har din dag ellers været? I har haft temmelig travlt på det seneste?” Emma så spørgende på ham.

      ”Åh ja. Og du må undskylde, jeg sådan var nødt til at melde afbud i sidste øjeblik forleden dag. Det var bestemt ikke med min gode vilje, men der dukkede noget akut op, som vi var nødt til at tage os af med det samme”.

      Emma havde løftet øjenbrynene og opfordrede ham på den måde til at uddybe emnet.

